དེ་ཡང་ཕོ་བྲང་ནས་ཐེག་ཆེན་ཆོས་གཙུག་ལག་ཁང་དུ་ཆིབས་བསྒྱུར་སྐབས་རྡ་ས་ནང་ཆོས་ངོ་སྤྲོད་ཚོགས་ཆུང་གི་འབྲེལ་ཡོད་མི་སྣས་སྤོས་སྣེས་མདུན་བསུ་དང་བཅས་བཞུགས་ཁྲིར་༸ཞབས་སོར་འཁོད་མཚམས་བོད་པ་ཁག་ཅིག་གིས་སྐྱབས་འགྲོའི་སྐོར་ནས་རྟགས་གསལ་གཟིགས་འབུལ་ཞུས་པ་དང་།དེ་ནས་བོད་ཁྱིམ་སློབ་གྲྭའི་སློབ་ཕྲུག་ཁག་ཅིག་གིས་སྲོག་ལྡན་དང་སྲོག་མེད་ཀྱི་སྐོར་ལ་རྟགས་གསལ་གཟིགས་འབུལ་ཞུས་རྗེས།གང་གིས་ཐུགས་བརྩེས་ཉེར་བཟུང་ནས།།ལྟ་བ་ཐམས་ཅད་སྤང་བའི་ཕྱིར།།དམ་པའི་ཆོས་ནི་སྟོན་མཛད་པའི།།གཽ་ཏམ་དེ་ལ་ཕྱག་འཚལ་ལོ།།ཞེས་གསུངས་འདོན་དང་འབྲེལ་བཀའ་སློབ་སྩལ་དོན།དཔལ་ནཱ་ལེནྡྲའི་ཆོས་བརྒྱུད་ཀྱི་མཁས་པའི་གཙུག་རྒྱན་ཞུ་ཆོག་པའི་མགོན་པོ་ཀླུ་སྒྲུབ་རྩ་ཆེན་པོ་རེད་ཟེར་བ་ནི།ལོ་རྒྱུས་ནང་རྩ་ཆེན་པོར་བརྩི་བཞིན་འདུག་ཟེར་བ་དེ་ཙམ་མ་ཡིན་པར་ཁོང་གིས་བྲིས་པའི་དབུ་མ་རིགས་ཚོགས་དྲུག་དང་།དེ་བཞིན་རིན་ཆེན་ཕྲེང་བ་བཅས་ལ་ད་ལྟ་ང་ཚོར་བལྟ་རྒྱུ་ཡོད།ཁོང་གི་གཞུང་གི་དེ་ཚོ་ཧ་ཅང་རྩ་ཆེན་པོར་བརྩིས་ནས་དབུ་མ་བཞི་བརྒྱ་བ་དང་།བུདྡྷ་པཱ་ལི་ཏ་ལ་སོགས་པའི་དབུ་མའི་གཞུང་མང་པོ་ཞིག་གིས་ཁུངས་གཏུགས་ནས་འགྲོ་བཞིན་ཡོད།ཀླུ་སྒྲུབ་ཀྱིས་གསུངས་ཡོང་སྐབས།བདག་ལས་མ་ཡིན་གཞན་ལས་མིན།།གཉིས་ལས་མ་ཡིན་རྒྱུ་མེད་མིན།།དངོས་པོ་གང་དག་གང་ལ་ཡང༌།།སྐྱེ་བ་ནམ་ཡང་ཡོད་མ་ཡིན།།ཞེས་རྩ་བ་ཤེས་རབ་ཀྱི་དབུ་ནས་གཏན་ཚིགས་དང་ཐལ་བ་བཀོད་ནས་འགྲོ་ཡོད།གང་ལྟར་དཔལ་ལྡན་འཕགས་པ་ཀླུ་སྒྲུབ་རིགས་པ་སྨྲ་བ་ཕུལ་དུ་བྱུང་བ་ཆགས་ཡོད།དེར་བརྟེན་ཁོང་གི་གསུངས་རྣམས་ཧ་ཅང་རྩ་ཆེན་པོ་རེད།ཅེས་དང་།